ജിസാറ്റ്‌-8

ഇന്ത്യ 2011 മെയ് 21ന് ഫ്രഞ്ച്‌ ഗയാനയിലെ കൗറുവിൽനിന്ന്‌  വിക്ഷേപിച്ച വാർത്താവിനിമയ കൃത്രിമ ഉപഗ്രഹമാണ്  ജിസാറ്റ്‌-8 . ഐ.എസ്‌.ആർ.ഒ. നിർമിച്ച ജിസാറ്റ്‌-8, വാർത്താവിനിമയം ഡയറക്‌ട് ടു ഹോം ടിവി സംപ്രേഷണം എന്നിവയ്ക്കാണ് പ്രയോജനപ്പെടുക. യൂറോപ്യൻ സ്‌പേസ് ഏജൻസിയുടെ എരിയാൻ 5 റോക്കറ്റ് ഉപയോഗിച്ചായിരുന്നു വിക്ഷേപണം.
ഉയർന്ന ശേഷിയുള്ള 24 കെ.യു. ബാൻഡ്‌ ട്രാൻസ്‌പോണ്ടറുകളാണ്‌ ജിസാറ്റ്‌-8 ൽ ഉള്ളത്‌. വിക്ഷേപണശേഷം ആറാഴ്ചയ്ക്കുള്ളിൽ ഇവ പൂർണ്ണതോതിൽ പ്രവർത്തനസജ്ജമാകും. കർണാടകയിലെ ഹാസനിൽ സ്‌ഥിതിചെയ്യുന്ന ഐ.എസ്‌.ആർ.ഒ. കേന്ദ്രത്തിലെ  മാസ്റ്റർ കൺട്രോൾ സംവിധാനത്തിൽ  ജിസാറ്റ്‌-8 ൽ നിന്നുള്ള സിഗ്നലുകൾ ലഭിച്ചുതുടങ്ങിയതോടെ ഉപഗ്രഹനിയന്ത്രണം ഐ.എസ്‌.ആർ.ഒ. ഏറ്റെടുത്തു.  250 കോടി രൂപ നിർമ്മാണത്തിനായും 350 കോടി രൂപ വിക്ഷേപണത്തിനായും ചെലവഴിച്ചതുൾപ്പെടെ 600 കോടി രൂപ ജിസാറ്റ്‌-8 ന് വേണ്ടിവന്നു. 3,100 കിലോ ഭാരമുള്ള ഈ ഭുസ്ഥിര ഉപഗ്രഹത്തിന് പന്ത്രണ്ടു വർഷത്തിനുമീതെയാണ് ആയുർദൈർഘ്യം പ്രതീക്ഷിക്കുന്നത് .

ജിസാറ്റ്-8 ലുള്ള 24 ട്രാൻസ്‌പോണ്ടറുകളുൾപ്പെടെ 175 ട്രാൻസ്‌പോണ്ടറുകൾ വിവിധ സേവനങ്ങൾക്കായി ഇന്ത്യയ്ക്ക് ഇതോടെ ലഭ്യമാകും. 2012ൽ ജിസാറ്റ്-10 ഉം ഐ.എസ്‌.ആർ.ഒ. വിക്ഷേപിക്കും.
 അവലംബം 

വർഗ്ഗം:ഇന്ത്യയുടെ കൃത്രിമോപഗ്രഹങ്ങൾ